Bent Klim Johansen, formand for HK Stat Østjylland: Lad os involvere os for at sikre en god overenskomstfornyelse
Corona-pandemien har givet os alle mange udfordringer med hjemmearbejde, isolation fra kolleger og arbejdspladsen og dermed også et hårdt presset arbejdsmiljø.
De fleste medlemmer har arbejdet mindst lige så meget hjemme som normalt, mange endda meget mere. Samtidig kan det være svært på afstand af se, om en kollega mistrives - fx en kollega der bor alene. Det skal vi alle være mere opmærksomme på fremover. Tag hånd om hinanden som kolleger og hold fast i jeres faglige fællesskab på arbejdspladsen, der er forankret i den overenskomstbærende fagforening, hvor vi altid står parate til at hjælpe jer.
Som altid vil vi også lokalt arbejde for et kompetenceløft blandt medlemmerne. Under hjemsendelserne har vi opfordret medlemmerne til at tage onlinekurser, hvis de havde tid i overskud. Fortsæt den gode tendens, også når I kommer tilbage på arbejdspladserne, så vi på sigt kan fastholde vores arbejdsopgaver.
I HK Stat Østjylland står vi foran en overenskomstfornyelse. I forbindelse med OK21 bliver det vigtigt, at vi også lokalt involverer os og arbejder for en god overenskomstfornyelse, herunder at regningen for regeringens understøttelsen af private virksomheder og erhvervslivet under Corona-krisen ikke udelukkende havner hos de statslige ansatte og dermed bl.a. HK Stats medlemmer.
Statens understøttelse af danske virksomheder og erhvervsdrivende bliver dyr – rigtig dyr og kan kun finansieres via skatteyderne. Efter den finansielle krise i årene efter 2008 så vi tre på hinanden følgende kriseoverenskomster. Det skal vi aktivt arbejde for at undgå at opleve igen.